Γιώργος Συμπιλίδης

Ο Γεώργιος Συμπιλίδης του Θεοδώρου (1949-) είναι Έλληνας ιατρός και πολιτικός που διετέλεσε βουλευτής Κιλκίς με τη Νέα Δημοκρατία. Έγινε γνωστός στο πανελλήνιο όταν στις 9 Σεπτεμβρίου 1993 ανέτρεψε την κυβέρνηση του Κωνσταντίνου Μητσοτάκη, καταθέτοντας δήλωση ανεξαρτητοποίησης και προσχωρώντας στην Πολιτική Άνοιξη, που είχε ιδρύσει τον Ιούνιο της ίδιας χρονιάς ο φίλος του Αντώνης Σαμαράς. Η απώλεια της δεδηλωμένης για την κυβέρνηση είχε ως αποτέλεσμα τη διάλυση της Βουλής και την προκήρυξη εκλογών, που έγιναν στις 10 Οκτωβρίου 1993, και επανέφεραν στην εξουσία το ΠΑΣΟΚ του Ανδρέα Παπανδρέου.

 Η πορεία του 
Ο Γιώργος Συμπιλίδης γεννήθηκε το 1949 στην Ευκαρπία Κιλκίς. Σπούδασε ιατρική στο Αριστοτέλειο Πανεπιστήμιο Θεσσαλονίκης (ΑΠΘ) και εργάστηκε ως ιατρός-χειρουργός στην πόλη του Κιλκίς.

Έθεσε για πρώτη φορά υποψηφιότητα με το ψηφοδέλτιο της Νέας Δημοκρατίας στις βουλευτικές εκλογές του Ιουνίου του 1989, στις οποίες έλαβε 9.095 σταυρούς προτίμησης και απέτυχε να εκλεγεί.Η Καθημερινή, 10 Σεπτεμβρίου 1993 Πέντε μήνες αργότερα, στις εκλογές του του Νοεμβρίου του 1989 έλαβε 12.161 σταυρούς και κατάφερε αυτή τη φορά να εκλεγεί. Επανεκλέχθηκε στις εκλογές του 1990, με τις οποίες η ΝΔ κατάφερε να σχηματίσει αυτοδύναμη κυβέρνηση, συγκεντρώνοντας 12.460 σταυρούς (δεύτερος πίσω από τον Νίκο Αυγερινίδη).

Είχε έντονη ευαισθησία στα ζητήματα της Μακεδονίας, και, ανήκοντας στην «παραδοσιακή» πτέρυγα του κόμματος, δεν ήταν ικανοποιημένος από τους χειρισμούς της ηγεσίας Μητσοτάκη στην εξωτερική πολιτική. Έτσι, βρέθηκε κοντά στον Αντώνη Σαμαρά, ιδίως μετά την αποπομπή του τελευταίου από το υπουργείο Εξωτερικών τον Απρίλιο του 1992. Όμως, η παρουσία του στη Βουλή ήταν εξαιρετικά περιορισμένη, και ελάχιστες φορές είχε λάβει το λόγο σε συζητήσεις. Θεωρούνταν «χαμηλού προφίλ βουλευτής της περιφέρειας» και ήταν μεγάλη έκπληξη ότι τελικά αυτός είχε το θάρρος να ανατρέψει ολόκληρη κυβέρνηση.

Η Νέα Δημοκρατία είχε σχηματίσει κυβέρνηση τον Απρίλιο του 1990 με μόλις 151 βουλευτές (λόγω μιας αλλαγής του εκλογικού νόμου από την κυβέρνηση Παπανδρέου λίγους μήνες πριν τις εκλογές του Ιουνίου του 1989), ενώ τον Νοέμβριο της ίδιας χρονιάς είχε κερδίσει και μία επιπλέον έδρα στο Εκλογοδικείο. Μετά την αθώωση του Ανδρέα Παπανδρέου για την υπόθεση του σκανδάλου Κοσκωτά τον Ιανουάριο του 1992 και τις επαναληπτικές εκλογές της Β΄ Αθηνών τον Απρίλιο της ίδιας χρονιάς (αν και στις εκλογές αυτές δεν συμμετείχαν η Νέα Δημοκρατία, το ΚΚΕ, ο Συνασπισμός και η Δημοκρατική Ανανέωση, ωστόσο η συντριπτική πλειοψηφία με 67,71% του νικητή από το ΠΑΣΟΚ Μαγκάκη, ακόμα και έτσι, άφησε μια ευρύτερη εντύπωση στην κοινή γνώμη ότι η κυβέρνηση «άρχισε να μετράει αντίστροφα»), ο Μητσοτάκης βρισκόταν συνεχώς σε θέση άμυνας. Τα προβλήματα στις διεθνείς σχέσεις της χώρας που πυροδότησε τότε, από τις αρχές του 1992, η διαμάχη για το Μακεδονικό ονοματολογικό ζήτημα και η σύγκρουση της κυβέρνησης με αρκετά από τα ΜΜΕ και τους συνδικαλιστές επέτειναν την εικόνα διάλυσης.Τα Νέα, 10 Σεπτεμβρίου 1993.

Από τον Ιούνιο του 1993 που είχε ιδρυθεί η Πολιτική Άνοιξη είχε προηγηθεί η ανεξαρτητοποίηση του βουλευτή Ηλείας Στ. Στεφανόπουλου που είχε ακολουθήσει τον Αντώνη Σαμαρά (μειώνοντας έτσι την δύναμη της κυβερνητικής πλειοψηφίας από 152 σε 151 βουλευτές), ενώ ο εκπρόσωπος Τύπου του ΠΑΣΟΚ, Κώστας Λαλιώτης, είχε καλέσει τότε τους βουλευτές της ΝΔ να ανατρέψουν την κυβέρνηση για να απαλλαγούν από «το άγος του Μητσοτακισμού» και να «σώσουν την τιμή της ιστορικής παράταξής τους».

Ο Μητσοτάκης και οι συνεργάτες του κατηγόρησαν τον Συμπιλίδη ότι χρηματίστηκε από επιχειρηματίες για να ρίξει την κυβέρνηση, και συγκεκριμένα από τον Σωκράτη Κόκκαλη, ο οποίος (κατά τον Μητσοτάκη) επιθυμούσε τη ματαίωση της σχεδιαζόμενης ιδιωτικοποίησης του ΟΤΕ, του οποίου ήταν ο κύριος προμηθευτής.Αντί, Τεύχος 720, 9 Σπετεμβρίου 2000 Ο δημοσιογράφος Γιώργης Μασσαβέτας, που δημοσίευσε σε βιβλίο («Ανατρέψατε Μητσοτάκη») μακροσκελή συνέντευξη που του έδωσε ο Μητσοτάκης, στην οποία ισχυρίστηκε ότι ο Συμπιλίδης πήρε σε τσάντα 320 εκατομμύρια δραχμές μετρητά, καταδικάστηκε σε ποινή φυλάκισης 10 μηνών για συκοφαντική δυσφήμηση μετά από μήνυση που υπέβαλε ο Συμπιλίδης.Γιώργης Μασσαβέτας, Ανατρέψατε Μητσοτάκη, Τα παρασκήνια μιας πολιτικής συνωμοσίας, 1996. Επιπλέον, οι ισχυρισμοί του Μητσοτάκη δεν κατάφεραν να πείσουν την πλειοψηφία της κοινής γνώμης, καθώς ενώ πράγματι ο Κόκκαλης είχε προσωπική φιλία με τον Ανδρέα Παπανδρέου, είχε πάρει κάποιες δουλειές και από την κυβέρνηση Μητσοτάκη, με κυριότερο παράδειγμα την ανάθεση 1.000.000 ψηφιακών παροχών του ΟΤΕ κόστους 70 δισεκατομμυρίων δραχμών, ενώ η Ντόρα Μπακογιάννη είχε φιλοξενηθεί πολλάκις στη θαλαμηγό «Γκουανταλαχάρα» του Κόκκαλη.Αντί, Τεύχος 720, 9 Σεπτεμβρίου 2000.

Ο Αντώνης Σαμαράς δήλωσε για τους υπαινιγμούς Μητσοτάκη για τον Συμπιλίδη:

«Είναι πολιτική ανανδρία ο αρχιερέας της διαπλοκής στην Ελλάδα κ. Μητσοτάκης, με την ομπρέλα της βουλευτικής του ασυλίας, να ισχυρίζεται ότι εξαγοράστηκα τάχα από συμφέροντα για να ρίξω την κυβέρνησή του, ενώ γνωρίζει καλά ότι ο μόνος λόγος για τον οποίο κατ' επάγγελμα, συστηματικά με συκοφαντεί, είναι ότι υπερασπίστηκα τον πατριωτικό χαρακτήρα μιας ιστορικής παράταξης»

Τον Μάιο του 2012, με τον Αντώνη Σαμαρά να έχει αναλάβει την προεδρία της ΝΔ, ο Συμπιλίδης επρόκειτο να είναι και πάλι υποψήφιος με τη Νέα Δημοκρατία στο Κιλκίς, αλλά μετά από εσωκομματικές αντιδράσεις, αναγκάστηκε να αποσύρει την υποψηφιότητά του.

 Παραπομπές 

Κατηγορία:Βουλευτές Κιλκίς
Κατηγορία:Βουλευτές εκλεγμένοι με τη Νέα Δημοκρατία